CELEX: 52015DP0059
Language: ro
Date: 2015-03-11 00:00:00
Title: Decizia Parlamentului European din 11 martie 2015 privind cererea de ridicare a imunității lui Theodoros Zagorakis (2015/2048(IMM))

30.8.2016   
            
            
               RO
            
            
               Jurnalul Oficial al Uniunii Europene
            
            
               C 316/194
            
         P8_TA(2015)0059
   Cerere de ridicare a imunității parlamentare a lui Theodoros Zagorakis
   Decizia Parlamentului European din 11 martie 2015 privind cererea de ridicare a imunității lui Theodoros Zagorakis (2015/2048(IMM))
   (2016/C 316/23)
   
      Parlamentul European,
   
               —
            
            
               având în vedere cererea de ridicare a imunității lui Theodoros Zagorakis, transmisă la 19 decembrie 2014 de procurorul adjunct al Curții Supreme din Grecia în legătură cu procedura aflată pe rolul Tribunalului Penal Monocratic pentru infracțiuni minore din Salonic cu numărul de referință E2010/3844, și comunicată în ședința plenară din 28 ianuarie 2015,
            
         
               —
            
            
               având în vedere că Theodoros Zagorakis a renunțat la dreptul său de a fi audiat în conformitate cu articolul 9 alineatul (5) din Regulamentul de procedură,
            
         
               —
            
            
               având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
            
         
               —
            
            
               având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010, 6 septembrie 2011 și 17 ianuarie 2013 (1),
            
         
               —
            
            
               având în vedere articolul 62 din Constituția Republicii Elene,
            
         
               —
            
            
               având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
            
         
               —
            
            
               având în vedere raportul Comisiei pentru afaceri juridice (A8-0044/2015),
            
         
               A.
            
            
               întrucât procurorul adjunct al Curții Supreme din Grecia a solicitat ridicarea imunității lui Theodoros Zagorakis, deputat în Parlamentul European, în legătură cu o posibilă anchetă privind o presupusă infracțiune;
            
         
               B.
            
            
               întrucât, în conformitate cu articolul 9 din Protocolul nr. 7 privind privilegiile și imunitățile Uniunii Europene, membrii Parlamentului European beneficiază, pe teritoriul național, de imunitățile acordate membrilor parlamentului din țara lor;
            
         
               C.
            
            
               întrucât, în conformitate cu articolul 62 din Constituția Republicii Elene, un membru al Parlamentului nu poate fi urmărit, reținut sau arestat și acestuia nu i se poate limita libertatea în orice alt mod în timpul perioadei legislative, fără aprobarea Parlamentului;
            
         
               D.
            
            
               întrucât Theodoros Zagorakis este acuzat de vătămare corporală din culpă simplă și de nerespectarea normelor de siguranță la locul de muncă;
            
         
               E.
            
            
               întrucât urmărirea penală privește un accident de muncă survenit la 13 mai 2010, la stadionul clubului de fotbal PAOK din Salonic, suferit de un angajat al respectivului club, și este îndreptată împotriva lui Theodoros Zagorakis, în calitate de președinte și reprezentant legal al clubului;
            
         
               F.
            
            
               întrucât presupusa infracțiune nu are, în mod evident, nicio legătură cu funcția lui Theodoros Zagorakis de deputat în Parlamentul European, ci este legată mai curând de funcția sa de președinte al clubului de fotbal PAOK;
            
         
               G.
            
            
               întrucât urmărirea penală nu are legătură cu opinii sau voturi exprimate în exercitarea demnității de deputat în Parlamentul European în conformitate cu articolul 8 din Protocolul nr. 7 privind privilegiile și imunitățile Uniunii Europene;
            
         
               H.
            
            
               întrucât nu există motive pentru a considera că urmărirea a fost inițiată cu intenția de a prejudicia activitatea politică a deputatului (fumus persecutionis), deoarece urmărirea penală a fost pusă în mișcare cu mai mulți ani înainte ca deputatul să-și înceapă mandatul,
            
         
               1.
            
            
               hotărăște să ridice imunitatea lui Theodoros Zagorakis;
            
         
               2.
            
            
               încredințează Președintelui sarcina de a transmite imediat prezenta decizie, precum și raportul comisiei competente Parchetului de pe lângă Curtea Supremă a Greciei.
            
         
      (1)  Hotărârea Curții de Justiție din 12 mai 1964, Wagner/Fohrmann și Krier, 101/63, ECLI:EU:C:1964:28, hotărârea Curții de Justiție din 10 iulie 1986, Wybot/Faure și alții, 149/85, ECLI:EU:C:1986:310, hotărârea Tribunalului din 15 octombrie 2008, Mote/Parlamentul, T-345/05, ECLI:EU:T:2008:440, hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23.